**DECEMBERI PROGRAMJAINK**

**December 4**-én, szerdán a vecsernye után **Felnőtt Katekézis** lesz.

**December 5**-én, csütörtökön a Szent Miklós napi előesti vecsernyét követően **Képviselőtestületi Gyűlés**t tartunk.

**December 6**-án, **Szent Miklós ünnepén** csak **délelőtt** lesz szertartás templomunkban. **Este** fél hatkor kezdődik a **Püspöki Templom búcsúünnepe**, amelyen parókusunk a vendégszónok.

**December 7**-én, szombaton nyílt tanítási nap és sportnap lesz a **hajdú-dorogi görögkatolikus gimnázium**ban. A parókus négyfős csapattal készül – és örömmel várja az esetleges további jelentkezőket.

**December 8**-án, vasárnap a Szent Liturgia után meglátogatja hittanos gyermekeinket **Miklós püspök**nek, a szeretet szentjének **küldöttje**. Ezt követően ünnepi előkészület: Anita és Wiki nénivel **mézes-sütés**, **karácsonyi díszek** és **karácsonyi bonbon készítése** a parókián.

**December 9**-én, az Istenszülő édesanyjának, **Szent Annának csodálatos foganása ünnepé**n teljes liturgikus rend lesz templomunkban.

**December 15**-én, vasárnap a Szent Liturgia után a **nagykállói énekkar** ad **karácsonyi hangverseny**t templomunkban. A koncertet követően megtartjuk a **Nyugdíjasok Karácsonyi Köszöntése** összejövetelünket.

**December 18**-án, szerdán Felnőtt Katekézis helyett ***„Szállást keres a Szent Család”*** – közös kántálás, karácsonyi éneklés lesz a parókián.

**December 19**. csütörtök a karácsony előtti **beteglátogatás** napja. Kérjük és várjuk a jelzést azokról a betegekről, akik **nem tudnak eljutni a templomba**, ezért örömmel veszik otthonukban a **szentgyónás** és **szentáldozás** lehetőségét.

**December 22**-én **karácsonyi műsor**ral örvendeztetnek meg minket a Huszár-telepi **Sója Miklós Óvoda és Általános Iskola** gyermekei. A Szent Liturgián karácsonyi **előkészítő szentbeszéd**et mond **Hülvely Zoltán** atya, az iskola lelki igazgatója.

**December 24**-én, **szenteste** délutánján **17.30 óra**kor végezzük az **előesti vecsernyé**t **Nagy Szent Bazil Liturgiájá**val. **23.15-kor Nagy Esti Zsolozsma**, **éjfélkor** pedig **Szent Liturgia** lesz.

**December 25**-én, Karácsony első napján a Szent Liturgia után lesz hittanos gyermekeink **karácsonyi játék**a.

**December 31**-én az **év végi hálaadás** este fél hatkor kezdődik.

**\* \* \* \* \***

Görögkatolikus Parókia, Nyíregyháza, Legyező u. 3. – [www.kertvarosigorogok.hu](http://www.kertvarosigorogok.hu)

Tel. 30/415-50-92; E-mail: [obbagyl@upcmail.hu](mailto:obbagyl@upcmail.hu) – Kiadó: Obbágy László parókus

A KERTVÁROSI GÖRÖGKATOLIKUS

EGYHÁZKÖZSÉG ÉRTESÍTŐJE

**LEGYEZŐ**

2013. DECEMBER

**ÉNEKKART SZERVEZÜNK – HÍVUNK, VÁRUNK!**

„Semmi sem emeli fel a lelket, nem teszi szárnyalóvá, nem szakítja el a földtől, nem oldja ki a test bilincseiből, nem mélyíti gondolkodóvá, nem függetleníti e világtól úgy, mint a dallam, az együtténeklés és a ritmikus szent ének. Ahol szárnyal a lélek a dalban, ott harmatoz a Szentlélek kegyelme, és megszenteli a szájat is, a lelket is.

Ha Dávidot hívjuk hárfájával, benne magát Krisztust vendégeljük meg. Ahol pedig Krisztus van jelen, oda nem mehet az ördög, sőt oda sem mer pillantani.

A közös éneklésben nem számít, hogy öreg vagy fiatal vagy, nem szép a hangod, nem ismered a dallamot vagy a hangjegyet. Ide józan lelkület, éber figyelem, érző szív, összeszedett ész és tiszta lelkiismeret kell. Éneklésnél nincs szükség hárfára, felhangolt húrra, húrverőre, művészi felkészültségre, egyáltalán hangszerre. Ha akarod, te leszel a hárfa.”

*Aranyszájú Szent János*

A közös éneklés megelőlegezett örömével hívjuk alakuló kis kórusunkba mindazokat, akik kedvet, készséget és adottságot éreznek magukban arra, hogy egyházközségünk alakuló énekkarában dalra fakadjanak – Isten dicsőségére, önmaguk és mások boldogítására. Az első egyeztetésre **december 1**-jén a Szent Liturgia után kerül sor, de azt követően is számítunk a bekapcsolódni szándékozókra.

Hívunk, várunk!

A kórust Bódi Viktória énektanárnőnk vezeti. Jelentkezés Tisztelendő Asszonynál, Obbágy Lászlóné Veránál: 06-30/743-68-55; [mosivera@gmail.com](mailto:mosivera@gmail.com)

**Karácsonyra készülünk**

**„**Másnap visszajött a kis herceg. ’Jobb lett volna, ha ugyanabban az időben jössz’, mondta a róka. ’Ha például délután négykor érkezel majd, én már háromkor elkezdek örülni. Minél előrébb halad az idő, annál boldogabb leszek. Négykor már tele leszek izgalommal és aggodalommal; fölfedezem, milyen drága kincs a boldogság. De ***ha csak úgy, akármikor jössz, sosem fogom tudni, hány órára öltöztessem díszbe a szívemet...***’” (Exupery)

Elkezdődött a karácsonyi készületünk. Hogy valódi találkozás és igazi, nagybetűs **ÜNNEP** legyen számunkra a Karácsony, ahhoz időben el kell kezdenünk **díszbe öltöztetni a szívünket**.

**Az ünnep** erőforrás, fölfrissülés, **a lélek megfürdetése, az ember kimosdatása a rárakódott szennytől.** Az ünnepet nem a naptár hozza el, az belül történik, és belül születik. Nem az ünnep jön el hozzánk; mi megyünk az ünnepbe, díszbe öltöztetve a szívünket. Így lesz **ÜNNEP** - **Isten és ember, ember és ember találkozása** – a Karácsony.

**1. A készület külsőségei**

Elkezdődött a karácsonyi készület. A város hangulatos kivilágítása, a főtéren felállított díszes fenyőfa, a sétálóutcák varázslatos fényfüzérei mind az ünnep közeledtét jelzik. Ha ehhez még némi hóesés is járul, igazán romantikus hangulatban zajlik majd a karácsonyi készület.

Az ünnephez hozzátartoznak a külsőségek. Lakásunkban is jelen vannak az advent jelei: valakinél ajtó- vagy ablakdísz, másoknál asztali dekoráció, gyertya, koszorú vagy betlehemet mintázó házikó mutatja, hogy otthon is készülünk az ünnepre.

Előkészítjük „az angyalok teendőit” is, hiszen a karácsonyhoz hozzátartozik a feldíszített karácsonyfa, a családi együttléthez az ünnepélyesen terített asztal, a közös étkezés, az ajándékozás. Megannyi külső jele van a készületünknek, amelyek mind azt jelzik, hogy **díszbe akarjuk öltöztetni a szívünket**.

**2. Lelki készületünk**

A készület külsőségei fontosak; de **minden külső készületnek csak akkor van értelme, ha az a lelki előkészületet szolgálja**. Bármily áldott idő az advent, komoly veszély lehet, hogy a lelkünk elvész a plázalelkű karácsonyi forgatagban. Ha figyelmetlenek vagyunk, akkor a pompás külsőségek, a harsány és hatásvadász karácsonyi reklámok, a vásárlási láz magával ránthatnak bennünket, és eltéríthetik a szívünket az ünnep lényegétől.

A készület első percétől tudatosítanunk kell, mit is akarunk ünnepelni. **A Karácsony az Úr Jézus születésének ünnepe.** Nem baj, ha sokan a szeretet ünnepének hívják, csak tudnunk kell: azért lehet **a szeretet ünnepe**, mert Krisztus születése a szeretet csodáját hozta el a földre; benne ugyanis **a szeretet Istene** jött közénk.

Karácsonyi készületünk akkor helyes, ha az advent napjaiban Józseffel és Máriával együtt igyekszünk eljutni Názáretből Betlehembe – vagyis ha bejárunk egy **lelki zarándokut**at, amelynek a célja, hogy **Krisztus bennünk is megszülessen**. A mi szerény szívünk is lehet Betlehem, ha felfedezzük a **várakozás** tiszta szépségét, ha többre értékeljük a templom **csönd**jét a csillogó kirakatoknál, ha méregdrága ajándékok helyett több **figyelmesség**gel és **szeretet**tel ajándékozzuk meg egymást. A betlehemi istálló szegénysége arra is hív, hogy lehetőségeink szerint segítsük a környezetünkben élő **szegények**et is.

**3. A liturgia segíti készületünket**

Egyházunk már november közepén meghirdeti **a Karácsonyt megelőző bűnbánati időszak**ot, hogy elegendő időt adjon a méltó és lényegre figyelő ünneplés előkészületéhez. Heteken keresztül zengjük templomainkban az ujjongó várakozás énekét: *„Krisztus születik, dicsőítsétek, Krisztus a mennyből jő, ünnepeljétek!”*

A liturgia készülete elmélyíti bennünk, hogy kire is várunk: a „**születendő zsenge kisded**”-ben „**az örökkévaló Isten**”-t ünnepeljük. A várakozás hetei így **lényegre irányuló**ak **és lényegre irányító**ak lesznek, és előkészítik Karácsonyunk valóban tartalmas megünneplését.

**SZIP☼RKA**

- A legjobb karácsonyi ajándék az aorta!

- Miért?

- Mert az szívből jön!

\* \* \* \* \*

Az idei karácsonykor is megajándékozzuk közösségünk tagjait. Minden kertvárosi görögkatolikus család megkapja templomunk 2014. évi naptárát.